钦定古今图书集成/明伦汇编/官常典/第761卷 > 黎遂球〈弟遂琪〉
## 钦定古今图书集成/明伦汇编/官常典/第761卷 > 黎遂球〈弟遂琪〉

按《番禺县志》：“遂球，字美周，番禺板桥人。生而岐嶷，博
学能文。丁卯举于乡。时流寇猖獗，边疆多故，有诏令
部院大僚保举经济名儒，以任方面牧守。礼部侍郎
陈子壮首举遂球，将拜官，以母老辞。丙子，粤东饥，遂
球首为画赈济之法，请有司行之，存活者甚众。崇祯
末，中原扰攘，有叛将拥卒数千，自湖南挟吉藩突至”
省会，汹汹将有变；遂球言诸臬司方震孺，令严备、励
人心，徐以檄呵叛将使去，乱遂寝。甲申三月，北都陷，
遂球闻变痛哭。遂散家赀，铸《大将军》炮三百位，以助
军容；自是决计致身矣。是年，子壮趋金陵，知其慷慨
可托大事，将拉之偕行，不果。乙酉，遂球始出拜兵部
职方司主事，监督广东兵赴援赣州城破，与弟遂琪
同不屈死。赠兵部尚书，谥“忠愍。”